Document ID: 32007D0231

32007D0231
L 099/16
SLUŽBENI LIST EUROPSKE UNIJE
ODLUKA KOMISIJE
od 12. travnja 2007.
o izmjeni Odluke 2006/502/EZ kojom se od država članica zahtijeva poduzimanje mjera kojima se osigurava stavljanje na tržište isključivo upaljača koji su sigurni za djecu i zabranjuje stavljanje na tržište upaljača-noviteta
(priopćeno pod brojem dokumenta C(2007) 1567)
(Tekst značajan za EGP)
(2007/231/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu 2001/95/EZ Europskog parlamenta i Vijeća od 3. prosinca 2001. o općoj sigurnosti proizvoda (1), a posebno njezin članak 13.,
budući da:
(1)
Odluka 2006/502/EZ (2) zahtijeva da države članice poduzmu mjere kojima se osigurava stavljanje na tržište isključivo upaljača koji su sigurni za djecu i zabranjuje stavljanje na tržište upaljača-noviteta.
(2)
Odluka 2006/502/EZ primjenjuje se samo 12 mjeseci od datuma obavijesti. Međutim, Odluka se može produžiti za dodatna razdoblja u skladu s člankom 13. stavkom 2. Direktive 2001/95/EZ.
(3)
S obzirom na dosad stečeno iskustvo i u nedostatku propisa Zajednice o sigurnosti upaljača, potrebno je produžiti važenje odluke za daljnjih 12 mjeseci.
(4)
Odluka 2006/502/EZ zabranjuje stavljanje na tržište upaljača koji nisu sigurni za djecu i upaljača-noviteta od 11. ožujka 2007. Međutim, nakon tog datuma potrošače se može opskrbljivati upaljačima koji nisu sigurni za djecu i upaljačima-novitetima do isteka zaliha. Budući da upaljači koji nisu sigurni za djecu i upaljači-noviteti predstavljaju ozbiljan rizik, treba zabraniti opskrbu potrošača tim upaljačima.
(5)
S ciljem sprečavanja daljnjih nesreća, uzimajući u obzir tehnička ograničenja i osiguravajući proporcionalnost, za primjenu mjera utvrđenih ovom Odlukom, prijelazna razdoblja trebaju biti najkraća moguća. Državama članicama prijelazna razdoblja također su potrebna kako bi osigurale učinkovitu primjenu mjera. Slijedom navedenog, zabrana opskrbe potrošača upaljačima koji nisu sigurni za djecu i upaljačima-novitetima treba se primjenjivati godinu dana od datuma donošenja zabrane stavljanja takvih proizvoda na tržište.
(6)
Stoga je potrebno na odgovarajući način izmijeniti Odluku 2006/502/EZ.
(7)
Mjere predviđene ovom Odlukom u skladu su s mišljenjem Odbora osnovanog Direktivom 2001/95/EZ,
DONIJELA JE OVU ODLUKU:
Članak 1.
Odluka 2006/502/EZ mijenja se kako slijedi:
1.
U članku 2. dodaju se sljedeći stavci 3. i 4.:
„3. Države članice osigurat će da se od 11. ožujka 2008. potrošači opskrbljuju samo upaljačima koji su sigurni za djecu.
4. Države članice će od 11. ožujka 2008. zabraniti opskrbu potrošača upaljačima-novitetima.”
2.
U članku 6., stavak 2. zamjenjuje se sljedećim:
„2. Ova Odluka primjenjuje se do 31. ožujka 2008.”
Članak 2.
Države članice poduzimaju mjere potrebne za usklađivanje s ovom Odlukom najkasnije do 11. svibnja 2007. te ih objavljuju. O tome odmah obavještavaju Komisiju.
Članak 3.
Ova je Odluka upućena državama članicama.
Sastavljeno u Bruxellesu 12. travnja 2007.

Labels: 1
7
3
0
15